SL Uradni list Evropske unije C 236/13

Objava vloge za registracijo na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2007/C 236/08)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„GAMONEU“ ali „GAMONEDO“

ES št.: ES/PDO/005/0308/20.08.2003

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Subdirección General de Calidad Agroalimentaria y Agricultura Ecológica; Dirección General de Industria Agroalimentaria y Alimentación; Ministerio de Agricultura, Pesca y Alimentación de España Naslov: Infanta Isabel, 1 E-28071 Madrid Telefon: (34) 91 347 53 94 Telefaks: (34) 91 347 54 10 E-naslov: sgcaproagro@mapya.es

2. Vlagatelj:

Naziv: Rosa Maria Intriago Cuesta y otros Naslov: Barrio de Quilama, s/n E-33820 Benia Telefon: (34) 985 84 41 57 Telefaks: (34) 985 84 41 57 E-naslov: genife_vete@hotmail.com Sestava: proizvajalci/predelovalci ( X ) drugi ( )

3. Vrsta proizvoda:

Skupina: 1.3 – Sir

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1. Ime: „Gamoneu“ ali „Gamonedo“

4.2. Opis: Sir „Gamoneu“ ali „Gamonedo“ je masten zrel sir z naravno skorjo, proizveden iz surovega kravjega, ovčjega ali kozjega mleka ali mešanice dveh od teh ali vseh treh. Sir je rahlo prekajen in na robovih ima penicilinsko plesen zelene do modrikaste barve.

Mleko, ki se uporabi za proizvodnjo zaščitenega sira, se pridobi iz naslednjih vrst in pasem:

govedo: črno-bela pasma, Asturiana de los Valles, rjava pasma in njihovi križanci.

ovce: pasme lacha, carranzana in milschalfe ter njihovi križanci.

koze: pasme cabra pirenaica in cabra de los Picos de Europa, murciana-granadina, saanen ter njihovi križanci.

Fizične značilnosti sira so naslednje:

oblika: valjasta z zelo ravnima ploskvama,

višina: od 6 do 15 cm,

premer: od 10 do 30 cm,

teža: od 0,5 do 7 kg.

Skorja je naravna, tanka, nastane med prekajevanjem; je temne rumeno-rjave barve z rdečkastimi, zelenimi in modrikastimi toni. Na robovih ima penicilinsko plesen.

Kemijske lastnosti sira so naslednje:

vsebnost maščob: najmanj 45 % v suhi snovi,

vsebnost beljakovin: najmanj 25 % v suhi snovi,

suha snov: najmanj 55 %,

pH: od 4,5 do 6,5.

Organoleptične lastnosti so naslednje:

Razločen in izrazit vonj, rahlo po dimu, ki se z zrelostjo še okrepi. Prevladuje rahel okus po dimu; v ustih je rahlo pikanten, nato se razvije v mastnega in pusti dolg pookus po lešnikih.

Sirno testo je trdo do srednje trdo, čvrsto in drobljivo; med rezanjem se hitro drobi. Luknjice so neenakomerno razporejene.

Jedro je belo ali belo do rumenkasto, na robovih pa ima rahlo penicilinsko plesen zelene do modrikaste barve. Barva zunanjosti je posebna: s prekajevanjem sir dobi temno rumeno-rjavo barvo, nato pa mu pojav plesni med počivanjem v jami ali kleti doda rdečkaste, zelenkaste in modrikaste tone.

za notranjost sira so značilne vdolbine mehanskega izvora.

Dovoljene so naslednje tradicionalne označbe:

„Gamoneu“ ali „Gamonedo“ del Puerto (s prelaza), ki ga od junija do septembra proizvajajo na visokih prelazih Cangas de Onís in Onís (Picos de Europa), in sicer v majhnih sirarnah na planotah ali planinskih pašnikih, navedenih v specifikaciji. Sir se proizvaja iz mleka čred, ki se pasejo na teh planotah, pri tem pa se uporabi mešanica mleka vsaj dveh od treh vrst molzne živine, tj. goveda, ovc in koz, pri čemer znašajo uporabljene količine mleka ovc in/ali koz v vsakem primeru več kot 10 % za vsako vrsto;

„Gamoneu“ ali „Gamonedo“ del Valle (iz doline), ki ga proizvajajo na nizko ležečih legah opredeljenega območja označbe, ki pripada občinama Cangas de Onís in Onís. Proizvodnja ne upošteva sezonskega ritma, saj je reja čred polekstenzivna in temelji na pašništvu.

4.3. Geografsko območje: Geografsko območje zajema ozemlje občin Cangas de Onís in Onís v avtonomni skupnosti Kneževini Asturiji. Proizvodnja mleka, sirjenje in zorenje sira potekajo na opredeljenem geografskem območju.

4.4. Dokazilo o poreklu: Pri proizvajalcih, ki uporabljajo mleko iz lastnega kmetijskega gospodarstva, se s proizvodnimi evidencami in popisi črede preveri, da izvira mleko za proizvodnjo sira izključno iz odobrenih čred, vpisanih v register nadzornega organa. Pri proizvajalcih, ki ne uporabljajo mleka iz lastnega kmetijskega gospodarstva, se preverijo proizvodne evidence in dokazila o poreklu mleka, to so dobavnica, ki navaja izvorno kmetijsko gospodarstvo, datum in uro molže, dobavljeno količino, uro dobave, vozilo in prevoznika, ter zadevni račun in dokazilo o plačilu dobavljenega mleka. Pri sirjenju mora proizvajalec vpisovati v registre poreklo in količino uporabljenega mleka, število proizvedenih kosov sira in številko serije ali serij iz posameznega postopka sirjenja. Za vsak korak, ki sledi sirjenju, naj gre za prekajevanje, zorenje ali skladiščenje pred odpravo, morajo biti iz registrov vedno razvidne enote in serije, ki so v posameznem obratu. Nazadnje mora proizvajalec sestaviti seznam proizvedenih serij skupaj z ustreznimi identifikacijskimi nalepkami in njihovim končnim namembnim krajem, ki ga je treba dokazati z zadevnimi dobavnicami in računi o prodaji.

4.5. Metoda pridobivanja: Sir „Gamoneu“ ali „Gamonedo“ se proizvaja izključno iz surovega kravjega, ovčjega ali kozjega mleka ali iz mešanice dveh od teh ali vseh treh. Mleko dajejo krave, ki se krmijo z naravnimi viri s tega območja, in sicer s pašo, svežo travo ali senom s tamkajšnjih travnikov. Izjemoma se lahko uporabijo koncentrati žit in stročnic, in sicer v obdobjih, ko se na kmetiji proizvede manj krme, ponavadi zaradi vremenskih razlogov.

Mleko se odpelje v sirarno, kjer se mlečnokislinsko usiri. Uporabljeni odmerek sirišča ali encimov se izračuna tako, da usirjenje traja najmanj eno uro. Med usirjenjem in vsem postopkom temperatura mleka znaša med 24 in 30 °C.

Sirnina se postopoma in narahlo reže, dokler sirna zrna ne merijo od 5 do 15 mm. Sledi odcejanje, ki traja približno uro in pol.

Sirno testo se položi v valjasta oblikovala, primerna za živila. Lahko se rahlo stisne, da voda lažje popolnoma odteče.

Soli se tako, da se zgornja stran sira prekrije z natrijevim kloridom po 24 urah, spodnja pa po 48 urah.

Ko se sir vzame iz oblikoval, se prekajuje tako dolgo in močno, kolikor zahtevajo trenutne razmere v okolju, da se sir ustrezno posuši in se oblikuje temna skorja, katere trdnost omogoča, da med zorenjem v sir prodre penicilin. Med tem postopkom sir pridobi rahel okus po dimu, ki pa ne sme prevladati. Za prekajevanje se uporabljajo jesenovina (Fraxinus excelssior), vresje (Erica sp.), bukovina (Fagus sylvatica) ali drug avtohton nesmolnat les.

Zorenje poteka v jamah in kleteh v apnencu, ki so primerne za razvoj značilnosti sira in katerih povprečna temperatura je 10 °C, vlažnost pa 90-odstotna. Ta postopek traja najmanj dva meseca od usirjenja. Medtem je treba sir obračati in čistiti, da lahko razvije svoje posebne lastnosti. S tem se zagotovi razvoj značilnih glivic in kvasovk, ki morajo prihajati iz zorilnice in jih ni mogoče v nobenem primeru dodati mleku. Penicilin mora prodreti v notranjost sira in se razviti v kolobarju pod skorjo, kar povzroči značilno zeleno in modrikasto plesen na robovih.

Siri morajo imeti ustrezne oznake in nalepke.

4.6. Povezava:

— Zgodovinska povezava Sir „Gamonedo“ je povezan z ohranjanjem stare tradicije celostne gospodarske rabe čred na tem območju. Ta sir so zanesljivo izdelovali že v 17. stoletju, ko je bil hrana „srenjskih revežev“, kot lahko beremo v zapisu o uporabi pašnikov iz leta 1641, naslovljenem na kralja Filipa IV. Tudi v drugih starih zapisih (Madozov Zemljepisni slovar iz 18. stoletja) so številne omembe tega sira kot osnovnega živila krajevnih prebivalcev, pa tudi živinorejske usmerjenosti območja in mešane živinoreje iz čred goveda, ovc in koz, za katere so skrbeli lastniki, ki so poleti živeli na planinskih pašnikih, kjer so se pasle živali. Te okoliščine in odmaknjenost od glavnih območij porabe zaradi težkih poti so pastirje že od nekdaj spodbujale, da mleko sami predelajo v sir.

— Naravna povezava Tradicionalno geografsko območje proizvodnje je omejeno na občini Onís in Cangas de Onís, ki zajemata precejšnje območje v Corniónu, zahodnem masivu Picos de Europa. Najvidnejša značilnost tega gorovja je močna razgibanost, katere višinske razlike segajo od 80 metrov nadmorske višine – na območju srednjega toka reke Selle – do 2 648 metrov vrha Torre Cerredo. Ta gorski prostor zaznamujejo prevladujoči apnenec, hude strmine in stopničasta pokrajina, ki oblikuje dva naravna svetova, dolino in prelaz. V dolini prevladujejo veliki pašniki na položnih pobočjih in majhne kmetije, povezane z naselji. Tu so tudi glavna naselja. Pokošeni travniki dajejo travo za zimo, pozimi pa se na njih pase živina, ki ne potrebuje stalne vhlevitve. Prelaze kot najvišje dele zaznamujeta navpičnost in kraški svet, posejan z neštetimi vrtačami, brezni, jamami, škrapljami in velikimi razpokami. Na tej razgibani pokrajini ležijo planinski pašniki z veliko hranilno vrednostjo, na katerih živina ostane od pomladi do prvega jesenskega snega. Druge gorske značilnosti živinoreje so pobočja, „xerros“ (strmine, na katerih se izmenjujejo travišča in apnenčaste skale) ter skalovja. Podnebje tega območja je oceansko, z obilnimi padavinami vse leto, zmernim številom sončnih dni in precejšnjo oblačnostjo. Količina padavin se giba med 2 000 mm na najvišjih legah, ki vključujejo tudi sneg, in 1 200 mm v nizko ležečih krajih. Poleg tega se v višje ležečih krajih poleti pogosto pojavlja megla. Skozi vse leto so temperature v dolinah mile, v povprečju znašajo 12 °C, in hladnejše v gorskih predelih, kjer znašajo povprečno 3 °C. V tleh kmetijskih zemljišč prevladujejo skale iz apnenca in kvarcita, ki so jih v dolinah preoblikovali erozija, podnebje in rastline. Podnebje, pokrajina in tla dajejo temu območju značilnosti, ki neposredno vplivajo na vrsto in kakovost pašnikov. Ti so tako zlasti primerni za pašo goveda, ovc in koz, ki dajejo mleko za proizvodnjo sira „Gamoneu“ ali „Gamonedo“. Najznačilnejša rastlina teh pašnikov je bilnica Festuca burnatii, endemična kantabrijska zelnata trajnica, ki raste na hladnih in suhih pašnikih. V kotanjah in na nasprotnih pobočjih, kjer sneg vztraja do konca pomladi, so pašniki, na katerih raste trava „cervuno“ (Nardus stricta), ki zaradi trdoživosti lahko uspeva v različnih okoljih. Na teh pašnikih rastejo tudi alpski mačji rep Phleun alpinum ter bilnici Festuca iberica in Festuca picoeuropeana iz družine trav in detelja Trifolium thalli Vill iz družine stročnic. Posebnosti tega sira so tudi posledica prekajevanja in zorenja, pri katerem delujejo samo glivice in kvasovke, navzoče v zorilnicah. Med temi glivicami je treba poudariti penicilin, katerega navzočnost na robovih sira omogoča plesen ter tako daje siru značilno barvo in okus.

— Človeška povezava Gre za ekosistem z enkratnimi okoljskimi razmerami, kar dokazuje tudi dejstvo, da je bil park Montaña de Covadonga prvi zavarovani narodni park v Španiji že leta 1918. Ta narodni park je utiral pot varstvu okolja v državi. Splošno znano je, da so pastirji iz teh gora med prvimi zagovorniki in varuhi okoljske vrednosti tega območja ter da je iz njihovih tradicionalnih postopkov nastal sir „Gamonedo“ ali „Gamoneu“ kot edina gospodarska možnost za uporabo živinorejskih virov na območju. Postopki in pogoji, opisani v metodi pridobivanja, so sad starodavnega izročila, ki si prizadeva za prilagoditev sodobnemu času, ne da bi s tem žrtvovalo identiteto proizvoda in z njim povezanega načina življenja.

4.7. Nadzorni organ:

Naziv: Consejo Regulador de la D.O.P. „Gamoneu“ ou „Gamonedo“ Naslov: La Plaza, s/n E-33560 Benia-Onís (Asturias) Telefon: (34) 985 84 40 05 Telefaks: (34) 985 84 42 30 E-naslov: info@quesogamonedo.com

4.8. Označevanje: Sir z zaščiteno označbo porekla „Gamoneu“ ali „Gamonedo“, ki je namenjen porabi, se označi z oštevilčeno nalepko ali hrbtno nalepko, ki jo izda, odobri in nadzoruje nadzorni organ, in sicer v skladu s predpisi, opisanimi v priročniku za nadzor kakovosti. Na nalepkah in hrbtnih nalepkah zaščitenega sira je treba navesti „Zaščitena označba porekla“ – „Gamoneu“ ali „Gamonedo“ in tradicionalni označbi za prelaz „del Puerto“ ali za dolino „del Valle“, poleg podatkov in drugih zahtev po veljavni zakonodaji.

Vsi izvajalci morajo pri označevanju uporabiti spodnji enotni znak, ki ga je potrdil nadzorni organ.

(1) UL L 93, 31.3.2006, str.12.